
        Γραφείο Τύπου
          210 5205291
Αθήνα 16 Απριλίου 2010
Σας στέλνουμε τη δεύτερη προσθήκη στο σχέδιο νόμου "Εγγυήσεις για την Εργασιακή Ασφάλεια και άλλες διατάξεις" για τα φαρμακεία ιδιωτικών κλινικών / Π.Φ.Υ.
ΠΡΟΣΘΗΚΗ ΣΤΟ ΣΧΕΔΙΟ ΝΟΜΟΥ
«Εγγυήσεις για την Εργασιακή Ασφάλεια και άλλες διατάξεις»
Άρθρο 1

Η προβλεπόμενη από τις διατάξεις της παρ.2 του άρθρου 19 του π.δ. 235/2000 (Φ.Ε.Κ. 199/Α΄) προθεσμία προσαρμογής των ιδιωτικών κλινικών όπως αυτή έχει παραταθεί με τις διατάξεις της παρ.4 του αρ.15 του ν.2920/2001(Φ.Ε.Κ. 131/Α΄), της παρ.2 του άρθρου 14 του ν.2955/2001 (Φ.Ε.Κ. 256/Α΄), της παρ.7 του άρθρου 19 του ν.3106/2003 (Φ.Ε.Κ. 30/Α΄), της παρ.1 του άρθρου 33 του ν.3204/2003(Φ.Ε.Κ. 296/Α΄), του άρθρου 39 του ν.3252/2004 (Φ.Ε.Κ. 132/Α΄), του άρθρου 32 του ν.3305/2005(Φ.Ε.Κ. 17/Α΄), του άρθρου 28 του ν.3402/2005 (Φ.Ε.Κ. 258/Α΄), της παρ.4 του άρθρου 8 του ν.3527/07 (Φ.Ε.Κ. 25/Α΄), της παρ.β΄ του άρθρου 5 του ν.3627/07 (Φ.Ε.Κ. 292/Α΄) παρατείνεται μέχρι την 31/12/2010.
Άρθρο 2

1. Οι προβλεπόμενες από το άρθρο 15 του ν.3730/23-12-2008 (Φ.Ε.Κ. 262/Α΄) προθεσμίες προσαρμογής των φαρμακείων και της χρέωσης φαρμάκων των ιδιωτικών κλινικών, προς τις ισχύουσες διατάξεις, παρατείνονται για χρονικό διάστημα τριών (3) μηνών από τη δημοσίευση του παρόντος. Σε περίπτωση που παρέλθει η παραπάνω ημερομηνία και δεν έχει συντελεσθεί η συμμόρφωση των ιδιωτικών κλινικών, τότε δεν επιτρέπεται στους φορείς κοινωνικής ασφάλισης να συνάπτουν συμβάσεις νοσηλείας των ασφαλισμένων τους με τις κλινικές αυτές.
2. Η παράγραφος 5 του άρθρου 13 του Ν.Δ. 96/1973 (Φ.Ε.Κ. 172/Α΄), όπως έχει αντικατασταθεί από το άρθρο 10 του Ν. 3457/2006 (Φ.Ε.Κ. 93/Α΄) και τροποποιηθεί από τα άρθρα 13 και 15 εδάφιο 3ο του Ν.3730/08 τροποποιείται ως εξής:  «Τα φαρμακευτικά προϊόντα που διατίθενται στους νοσηλευόμενους στα Δημόσια νοσοκομεία, στα ιδρύματα που εποπτεύονται από τα Υπουργεία Υγείας και Κοινωνικής Αλληλεγγύης και Εργασίας και Κοινωνικής Ασφάλισης και στις ιδιωτικές κλινικές εντός των οποίων λειτουργεί φαρμακείο, χρεώνονται στην επίσημη χονδρική τιμή  προσαυξημένη κατά τρία τοις εκατό (3%), πλέον των νομίμων επιβαρύνσεων. Η χρέωση γίνεται ανά ασθενή και φαρμακευτικό σκεύασμα, με βάση την ημερήσια δόση που αναγράφεται στο συνταγολόγιο. Η προμήθεια των εν λόγω φαρμακευτικών προϊόντων από τις ιδιωτικές κλινικές γίνεται στη νοσοκομειακή τιμή».

3. Για τη λειτουργία των φαρμακείων εντός των ιδιωτικών κλινικών, είναι υποχρεωτική η πρόσληψη φαρμακοποιού και ο ορισμός αυτού ως υπευθύνου.
4. Η παρ. 1 του άρθρου 17 του π.δ. 235/2000 (Φ.Ε.Κ.199/Α΄), όπως έχει αντικατασταθεί και ισχύει με το άρθρο 8 του π.δ. 198/2007 (Φ.Ε.Κ. 225/Α΄), τροποποιείται ως εξής: «Οι ιδιωτικές κλινικές του παρόντος, ανεξαρτήτως ειδικότητας, νομικού πλαισίου ίδρυσης και λειτουργίας και ανεξαρτήτως αν περιλαμβάνεται στην άδειά τους η υποχρέωση λειτουργίας φαρμακείου, εφόσον  έχουν δυναμικότητα άνω των εξήντα (60) κλινών, πρέπει να διαθέτουν υποχρεωτικά φαρμακείο, σύμφωνα με τις προδιαγραφές του π.δ. 517/1991(Φ.Ε.Κ.64/Α΄) με ελάχιστο εμβαδόν δεκαοκτώ τετραγωνικών μέτρων (18 τ.μ.). Κλινικές δυναμικότητας μέχρι εξήντα (60) κλίνες, που δεν διαθέτουν φαρμακείο πρέπει να διαθέτουν χώρο αποθήκευσης φαρμάκων τουλάχιστον έξι τετραγωνικά μέτρα (6 τ. μ.)».

5. Από τη δημοσίευση του παρόντος καταργείται το άρθρο 11 του Ν. 3457/2006 και το άρθρο 13 του Ν. 3730/2008 (ΦΕΚ 262 Α )
6. Με προεδρικό διάταγμα, που εκδίδεται με πρόταση του Υπουργού Υ.Υ.Κ.Α. ορίζονται ειδικές ρυθμίσεις για τις προϋποθέσεις, τους όρους και τις προδιαγραφές αδειοδότησης και λειτουργίας των ιδιωτικών κλινικών, που διέπονται από τις διατάξεις του π.δ. 247/1991, 517/1991 και του άρθρου 149 του ν. 2071/1992 (Φ.Ε.Κ. 123 Α΄).   
7. Η διακίνηση των φαρμακευτικών προϊόντων μέσω των φαρμακείων των ιδιωτικών κλινικών αφορά αποκλειστικά την κάλυψη των αναγκών των νοσηλευομένων ασθενών σε αυτές. Απαγορεύεται κάθε μεταπώληση φαρμακευτικών προϊόντων από τις ιδιωτικές κλινικές σε τρίτους. Παράβαση των ανωτέρω αποτελεί λόγω ανάκλησης της άδειας των ιδιωτικών κλινικών για διάστημα από έξι (6) έως δώδεκα (12) μήνες. Η ανάκληση της άδειας λειτουργίας γίνεται με απόφαση του Υπουργού Υγείας και Κοινωνικής Αλληλεγγύης.

Άρθρο 3

Η διάταξη του άρθρου 13 του ν. 2071/1992 (Φ.Ε.Κ. Α 123),  όπως  αντικαταστάθηκε  με το  άρθρο 4 του Ν.2256/1994 (Φ.Ε.Κ. Α 196)   και   συμπληρώθηκε με την παρ.1 του άρθρου 33 του Ν.3329/2005 (Φ.Ε.Κ. Α 81) αντικαθίσταται  ως ακολούθως : 

«Άρθρο 13

Ιδιωτικοί φορείς παροχής  υπηρεσιών πρωτοβάθμιας φροντίδας υγείας 

(Π.Φ.Υ.)

1. 
Η ιατρική και οδοντιατρική πρωτοβάθμια φροντίδα υγείας του ιδιωτικού τομέα παρέχεται από  τους εξής φορείς:

α. 
Ιδιωτικά ιατρεία και οδοντιατρεία.

β. 
Ιδιωτικά πολυϊατρεία και πολυοδοντιατρεία.

γ. 
Ιδιωτικά διαγνωστικά εργαστήρια.

δ.
Ιδιωτικά εργαστήρια φυσικής ιατρικής και αποκατάστασης.

2.
Η  άδεια ίδρυσης και λειτουργίας  των παραπάνω φορέων παροχής ιατρικών και οδοντιατρικών υπηρεσιών πρωτοβάθμιας φροντίδας υγείας χορηγείται σε  : 

α.
Φυσικά Πρόσωπα ιατρούς ή οδοντίατρους.

β.
Νομικά Πρόσωπα οποιασδήποτε μορφής με την προϋπόθεση ότι αποκλειστικός σκοπός τους είναι η παροχή υπηρεσιών Π.Φ.Υ.

γ.
Αστικούς συνεταιρισμούς ελευθέρων  επαγγελματιών ιατρών εργαστηριακής διάγνωσης, βιοπαθολογίας, κυτταρολογίας και παθολογικής ανατομίας για την κάλυψη των αναγκών των μελών τους. 

Για τη χορήγηση της παραπάνω άδειας ίδρυσης και λειτουργίας απαιτείται η υποβολή αιτήσεως του φυσικού προσώπου ή του νομίμου εκπροσώπου της ιατρικής ή οδοντιατρικής εταιρείας ή του αστικού συνεταιρισμού, η οποία συνοδεύεται από τα απαραίτητα δικαιολογητικά και παράβολο ύψους  διακοσίων (200) ευρώ, το ύψος του οποίου μπορεί να αναπροσαρμόζεται με Κ.Υ.Α του Υπουργού Υγείας και Κοινωνικής Αλληλεγγύης και του Υπουργού Οικονομικών. 

3.
Τα νομικά πρόσωπα της προηγούμενης παραγράφου  έχουν : 

α.
Τη μορφή ανώνυμης εταιρείας, της οποίας η πλειοψηφία του μετοχικού κεφαλαίου (51% τουλάχιστον) ανήκει σε ειδικευμένους ιατρούς ή οδοντιάτρους.

β.
Τη μορφή εταιρείας περιορισμένης ευθύνης, της οποίας η πλειοψηφία των εταιρικών μεριδίων της (51% τουλάχιστον) ανήκει σε  ειδικευμένους ιατρούς ή οδοντιάτρους.

γ.
Τη μορφή προσωπικής εταιρείας του εμπορικού κώδικα, της οποίας η πλειοψηφία των εταίρων είναι ειδικευμένοι ιατροί ή οδοντίατροι.

δ.  
Οποιαδήποτε ετέρα νομική μορφή, πλην των ως άνω, όπου η πλειοψηφία των μετεχόντων ή του κεφαλαίου τους (51% τουλάχιστον) ανήκει σε ειδικευμένους ιατρούς ή οδοντίατρους.

4.
Οι δικαιούχοι της παραγράφου 2 του παρόντος άρθρου δεν επιτρέπεται να κατέχουν πέραν της μίας άδειας ίδρυσης και λειτουργίας φορέα παροχής υπηρεσιών Π.Φ.Υ. και δεν επιτρέπεται να συστήσουν παραρτήματα για την παροχή υπηρεσιών Π.Φ.Υ., ούτε να λειτουργούν σε μη συνεχόμενα κτίρια .

5. Όπου στο θεσμικό πλαίσιο για τους φορείς Π.Φ.Υ. προβλέπονται επιστημονικά υπεύθυνοι και επιστημονικοί διευθυντές των εν λόγω φορέων, οι έχοντες τις ως άνω ιδιότητες πρέπει να ανήκουν στον ιατρικό ή οδοντιατρικό σύλλογο της περιφέρειας που είναι εγκατεστημένος ο φορέας Π.Φ.Υ. και απαγορεύεται  να οριστούν επιστημονικά υπεύθυνοι ή επιστημονικοί διευθυντές ή να παρέχουν υπηρεσίες οποιασδήποτε μορφής σε περισσότερους από δύο φορείς Π.Φ.Υ. 

6.
Οι διατάξεις του παρόντος δεν εφαρμόζονται σε υπηρεσίες Π.Φ.Υ. που παρέχονται από άλλους επιστήμονες και επαγγελματίες του χώρου της υγείας, όπως φυσικοθεραπευτές, εργοθεραπευτές, λογοθεραπευτές,  ψυχολόγοι, κ.α., για τους οποίους ισχύουν οι εκάστοτε ειδικές για κάθε κατηγορία διατάξεις. 

7.
Με Π.Δ. μπορεί να ρυθμιστούν οι ειδικότερες προϋποθέσεις, όροι και προδιαγραφές αδειοδότησης και λειτουργίας των φορέων  Π.Φ.Υ. του παρόντος άρθρου. Με το ίδιο ή άλλο Π.Δ. μπορεί να ορισθούν κριτήρια και περιορισμοί, που άπτονται  της προστασίας της Δημόσιας Υγείας και του Δημοσίου Συμφέροντος, καθώς και να ρυθμιστούν ζητήματα που σχετίζονται με τη νομική μορφή, τον τρόπο λειτουργίας, διοίκησης και διαχείρισης των φορέων Π.Φ.Υ. ακόμα και κατά τροποποίηση των υφισταμένων διατάξεων εν γένει για τα νομικά πρόσωπα του εμπορικού και του αστικού δικαίου και να καθοριστούν μεταβατικές ρυθμίσεις για τους κατά τη δημοσίευση του παρόντος νόμου υφιστάμενους φορείς Π.Φ.Υ., καθώς και ο χρόνος και τα ειδικότερα ζητήματα που αναφέρονται στην προσαρμογή τους στις νέες ρυθμίσεις.

8. Μέχρι την έκδοση του ανωτέρω Προεδρικού Διατάγματος για τους φορείς της παρ. 1  ισχύουν οι διατάξεις του Π.Δ. 84/01 (Φ.Ε.Κ. 70/Α΄/10-4-01) κατά το μέρος που δεν έρχονται σε αντίθεση με τις διατάξεις του παρόντος.

9. Οι  ήδη λειτουργούντες φορείς  Π.Φ.Υ. οφείλουν  να προσαρμοστούν στις διατάξεις του παρόντος σε αποκλειστική προθεσμία ενός (1) έτους από της δημοσιεύσεώς του». 

Άρθρο 4

Η προθεσμία προσαρμογής των ιδιωτικών φορέων παροχής υπηρεσιών Πρωτοβάθμιας Φροντίδας Υγείας προς τις διατάξεις του Π.Δ. 84/01 (Φ.Ε.Κ. 70/Α΄/10-4-01) που λειτουργούσαν πριν από την έναρξη εφαρμογής του διατάγματος αυτού και η οποία   είχε παραταθεί με το Ν. 3627/2007 (Φ.Ε.Κ. 292/Α΄) έως 31-12-2008, παρατείνεται  αναδρομικά από 1-1-2009 και για διάστημα ενός (1) έτους από της δημοσιεύσεως του παρόντος.

΄Αρθρο 5

Όλες οι ιδιωτικές Μονάδες Χρόνιας Αιμοκάθαρσης που ιδρύονται και λειτουργούν βάσει των διατάξεων του Π.Δ/γματος 225 (Φ.Ε.Κ. 194/Α΄/2000), υποχρεούνται να καταβάλουν σε ξεχωριστό λογαριασμό του Νοσοκομείου με το οποίο συνδέονται επιστημονικά το 5% των νοσηλίων  που εισπράττουν.

ΟΙΚΟΝΟΜΙΚΩΝ

    ΓΕΩΡΓΙΟΣ  ΠΑΠΑΚΩΝΣΤΑΝΤΙΝΟΥ

ΑΙΤΙΟΛΟΓΙΚΗ ΕΚΘΕΣΗ

Άρθρο 1

Με την παρ. 1 του εν λόγω άρθρου επιδιώκεται αφ’ ενός μεν η νομιμοποίηση λειτουργίας των ιδ. κλινικών από 1.1.2009 μέχρι και 31.12.2009, διάστημα  για το οποίο δεν κατέστη δυνατή η νομοθετική ρύθμιση λόγω προκήρυξης των  Εθνικών Εκλογών , αφ’ ετέρου δε μέχρι 31.12. 2010. Ειδικότερα με τις διατάξεις του Π. Δ/τος 235/00 προβλεπόταν η προσαρμογή των ιδιωτικών κλινικών  και κυρίως ως προς τα μετρικά στοιχεία των κτιρίων, τον εξοπλισμό, το προσωπικό κ.λ.π.  

Οι περισσότερες ιδιωτικές  κλινικές έχουν ήδη  προσαρμοστεί.  

Όμως εκκρεμεί η προσαρμογή   ελαχίστων  ιδιωτικών  κλινικών,  οι οποίες κατά κύριο λόγο εδρεύουν στην περιφέρεια, οι ιδιοκτήτες των οποίων επικαλούνται καθυστέρηση ως προς την προσαρμογή για οικονομικούς και τεχνικούς λόγους.  

Η τελευταία καταληκτική ημερομηνία προσαρμογής ήταν η 31/12/2008.  

Ως εκ τούτου κρίθηκε αναγκαία η παρούσα ρύθμιση που θα περιλαμβάνει και το προαναφερόμενο χρονικό διάστημα,  όπως και το διάστημα από της δημοσιεύσεως του νόμου μέχρι την 31.12.2010, για να μπορέσουν οι ιδιωτικές κλινικές να προσαρμοστούν, χωρίς να δημιουργηθεί πρόβλημα στους νοσηλευόμενους. 

Με την εν λόγω ρύθμιση παρέχεται  η δυνατότητα στις ιδ. κλινικές  για τελευταία φορά να  κάνουν χρήση των διατάξεων του Π.Δ/τος 235/2000, μετά την τροποποίησή του από το Π.Δ/μα 198/2007 (Φ.Ε.Κ. 225/ Α΄).

Η  παράταση προσαρμογής ισχύει από 1.1.2009 έως και 31.12.2010. 

Στην περίπτωση που οι ιδιωτικές κλινικές δεν προσαρμοστούν εντός της προαναφερόμενης προθεσμίας αίρεται αυτοδίκαια  η άδεια ίδρυσης και λειτουργίας τους. 
Άρθρο 2

1.Με την πρώτη παράγραφο του εν λόγω άρθρου, παρέχεται τελευταία σύντομη προθεσμία (τρίμηνη από της δημοσιεύσεως του νόμου), προκειμένου να προσαρμοστούν τα φαρμακεία που λειτουργούν σε ιδιωτικές  κλινικές στις ισχύουσες διατάξεις όπως και η χρέωση των φαρμάκων. Σε περίπτωση που δεν προσαρμοστούν εγκαίρως, θα απολέσουν τη δυνατότητα σύναψης σύμβασης νοσηλείας με τα ασφαλιστικά ταμεία.     

2.Με την προτεινόμενη ρύθμιση της περίπτωσης 2 θεσπίζονται ενιαίοι κανόνες

χρέωσης για τη διάθεση των φαρμακευτικών προϊόντων σε νοσηλευόμενους, τόσο στα δημόσια νοσοκομεία, όσο και στις ιδιωτικές κλινικές.  

3.Με την περίπτωση 3 θεσπίζεται υποχρέωση των ιδιωτικών κλινικών να προσλάβουν φαρμακοποιό, προκειμένου να λειτουργήσει εντός του χώρου τους φαρμακευτικό κατάστημα. 

4.Με την περίπτωση 4 υποχρεώνονται οι ιδιωτικές κλινικές δυναμικότητας άνω των 60 κλινών, να διαθέτουν φαρμακείο, ενώ οι μικρότερες, κάτω των 60 κλινών, να διαθέτουν χώρο αποθήκευσης φαρμάκων.

5. Μετά τις ανωτέρω ρυθμίσεις θεωρείται επιβεβλημένη η κατάργηση  του άρθρου 11 του Ν. 3457/2006 και του άρθρου 13 του Ν. 3730/2008 (ΦΕΚ 262/Α).

6. Με την προτεινόμενη ρύθμιση της περίπτωσης 6 θεσπίζεται εξουσιοδοτική διάταξη νόμου προς τον Υπουργό Υ.Υ.Κ.Α. να εκδίδει προεδρικό διάταγμα, προκειμένου να δοθεί η δυνατότητα στο μέλλον τυχόν τροποποίησης ή αντικατάστασης των διατάξεων και του καθεστώτος ίδρυσης και λειτουργίας των ιδιωτικών κλινικών.

7. Η προτεινόμενη διάταξη απαγορεύει οποιαδήποτε μεταπώληση φαρμακευτικών προϊόντων από τις ιδιωτικές κλινικές σε τρίτους, για την αποφυγή καταχρηστικής εφαρμογής από μέρους των ιδιωτικών κλινικών της δυνατότητας προμήθειας φαρμακευτικών προϊόντων στη νοσοκομειακή τιμή. 
Άρθρο 3
Στις χώρες της Ε.Ε. η αναγκαιότητα δημιουργίας ιδιωτικών μονάδων υγείας υπόκειται σε κανόνες και προϋποθέσεις τόσο σε σχέση με την αναγκαιότητα ίδρυσής τους όσο και με τη λειτουργία τους.

Μετά την κατάργηση του Π.Δ. 180/2009 (Φ.Ε.Κ. 210/Α΄) «Όροι, προϋποθέσεις, διαδικασία και προδιαγραφές για την ίδρυση και λειτουργία Ιδιωτικών Φορέων  Παροχής Υπηρεσιών Πρωτοβάθμιας Φροντίδας Υγείας (Π.Φ.Υ.)»  με το Π.Δ. 188/2009 (Φ.Ε.Κ. 216/Α΄) αναβίωσε το Π.Δ. 84/01 (Φ.Ε.Κ. 70/Α΄) σειρά διατάξεων του οποίου έχουν ακυρωθεί με αποφάσεις της Ολομέλειας του Συμβουλίου της Επικρατείας (ΣτΕ Ολομ. 252-261/2008) λόγω έλλειψης νομοθετικής εξουσιοδότησης. 

Με τις ως άνω αποφάσεις του ΣτΕ δεν εθίγη το ουσιαστικό περιεχόμενο των διατάξεων και μάλιστα το ζήτημα της κατοχής της πλειοψηφίας των μετοχών κατά 51% και της πλειοψηφίας των μεριδίων ΕΠΕ, αλλά η ακύρωση των σχετικών διατάξεων του Π.Δ. 84/2001 έγινε λόγω έλλειψης νομοθετικής εξουσιοδότησης. 

Με την προτεινόμενη τροπολογία ορίζεται ρητά ότι η πλειοψηφία των μετοχών των κεφαλαιουχικών εταιρειών (51%) και των εταιρικών μεριδίων ΕΠΕ πρέπει να ανήκουν σε ειδικευμένους ιατρούς ή οδοντίατρους.

Ειδικότερα το εν λόγω άρθρο σχεδίου νόμου αναφέρεται στη λειτουργία των δικαιούχων παροχής Π.Φ.Υ. και θέτει  ως προϋποθέσεις: τη συμμετοχή στη μετοχική σύνθεση των νομικών προσώπων ειδικευμένων ιατρών (κατά πλειοψηφία 51% τουλάχιστον), την κατοχή μιας άδειας ανά φορέα, την απαγόρευση δημιουργίας παραρτημάτων, την απαγόρευση λειτουργίας σε μη συνεχόμενα κτίρια και τον περιορισμό των φορέων σε δύο (2) στους οποίους ένας ιατρός μπορεί να παρέχει υπηρεσίες ή να ορίζεται επιστημονικά υπεύθυνος ή επιστημονικός διευθυντής.  

Πιο συγκεκριμένα  στην παρ. 1 ορίζονται οι ιδιωτικοί φορείς που παρέχουν  ιατρική και οδοντιατρική Π.Φ.Υ. 

Στην παρ. 2 ορίζονται οι δικαιούχοι άδειας ίδρυσης και λειτουργίας των φορέων της παρ. 1 και το παράβολο για τη χορήγηση των σχετικών αδειών .

Στην παρ. 3 ορίζεται ως προϋπόθεση η συμμετοχή στη μετοχική σύνθεση ειδικευμένων ιατρών κατά πλειοψηφία 51% τουλάχιστον  στα  Νομικά  Πρόσωπα της παρ. 2 .

Με την παρ. 4 απαγορεύεται η δημιουργία παραρτημάτων καθώς και η λειτουργία τους σε μη συνεχόμενα κτίρια.

Με την παρ. 5  τίθεται περιορισμός των φορέων σε δύο (2) στους οποίους ένας ιατρός μπορεί να παρέχει υπηρεσίες ή να ορίζεται επιστημονικά υπεύθυνος ή επιστημονικός διευθυντής.  

Στην παρ. 6 γίνεται διαχωρισμός των διατάξεων που διέπουν την παροχή ιατρικών και μη ιατρικών υπηρεσιών Π.Φ.Υ. 

Στην παρ. 7 δίνεται η δυνατότητα να ρυθμίζονται με Π.Δ. οι ειδικότερες προϋποθέσεις, όροι και προδιαγραφές αδειοδότησης και λειτουργίας ή άλλα ειδικότερα ζητήματα.

Οι παρ. 8 και 9 αφορούν μεταβατικές διατάξεις.

Άρθρο 4
Με το άρθρο 2 του παρόντος σχεδίου Νόμου ρυθμίζεται το κενό που προκύπτει από την παράταση που είχε δοθεί με το Ν. 3627/2007 μέχρι 31-12-2008, προκειμένου να δοθεί η δυνατότητα προσαρμογής των ιδιωτικών φορέων παροχής υπηρεσιών Π.Φ.Υ. προς τις διατάξεις του Π.Δ. 84/2001 που λειτουργούσαν πριν από την έναρξη εφαρμογής του διατάγματος αυτού.  Έτσι λοιπόν η προθεσμία  παρατείνεται  αναδρομικά από 1-1-2009 και  για διάστημα ενός (1) έτους από τη δημοσίευση του παρόντος.

Άρθρο 5
Η προτεινόμενη τροπολογία, στο άρθρο 3 του παρόντος σχεδίου Νόμου, νομιμοποιεί την καταβολή ποσοστού 5% επί των εισπραττομένων νοσηλίων στο  νοσοκομείο με το οποίο συνδέονται επιστημονικά (σε ξεχωριστό λογαριασμό) από τις Μονάδες Χρόνιας Αιμοκάθαρσης (Μ.Χ.Α.) που ιδρύονται και λειτουργούν βάσει του Π.Δ 225/2000 (ΦΕΚ 194 τ. Α’)

Το ποσοστό αυτό αιτιολογείται από τις διατάξεις της παρ. 2, του άρθρου 1 και του άρθρου 3 του Π.Δ. 225/2000, σύμφωνα με τις οποίες α) το νοσοκομείο καλύπτει τη Μ.Χ.Α επιστημονικά και τη στηρίζει στην αντιμετώπιση οξέων προβλημάτων που προκύπτουν κατά την αιμοκάθαρση και β) στα πλαίσια της επιστημονικής διασύνδεσης το ιατρικό και νοσηλευτικό προσωπικό των Μ.Χ.Α πρέπει να παρακολουθεί τις εκπαιδευτικές εκδηλώσεις των νεφρολογικών μονάδων των νοσοκομείων διασύνδεσης.

Από τις προωθούμενες τροπολογίες δεν προκαλείται δαπάνη σε βάρος του Κρατικού Προϋπολογισμού.

ΟΙ ΥΠΟΥΡΓΟΙ

ΕΡΓΑΣΙΑΣ ΚΑΙ ΚΟΙΝΩΝΙΚΩΝ       

ΥΓΕΙΑΣ ΚΑΙ ΚΟΙΝΩΝΙΚΗΣ 


ΑΣΦΑΛΙΣΕΩΝ  


                      ΑΛΛΗΛΕΓΓΥΗΣ

    ΑΝΔΡΕΑΣ ΛΟΒΕΡΔΟΣ 



        ΜΑΡΙΑ-ΕΛΙΖΑ
ΞΕΝΟΓΙΑΝΝΑΚΟΠΟΥΛΟΥ

ΟΙΚΟΝΟΜΙΚΩΝ

    ΓΕΩΡΓΙΟΣ  ΠΑΠΑΚΩΝΣΤΑΝΤΙΝΟΥ
